Прыгоды Бульбінкі  
*Яраслаў Пархута*

У склепе ляжала Бульбінка. Ад іншых яна нічым не адрознівалася. Хіба што вочкі мела прыгажэйшыя ды з твару была трошкі бялейшая. Пайшоў аднойчы Гаспадар у склеп, заўважыў гэта і пахваліў:

— Ну і Бульбінка! I яна зазналася.

Бывала, сяброўкі расказваюць якую-небудзь смешную гісторыю, а Бульбінка:

— Ах, супакойцеся! Ах, супакойцеся!

Бывала, каторая з іх казку пачне, а Бульбінка:

— Ах, перастаньце! Ах, перастаньце!

Бывала, загадкі стануць адгадваць, а прыйдзе чарга да Бульбінкі — і яна зноў:

— Ах, адчапіцеся! Ах, адчапіцеся!..

Надышлі веснавыя дні. У склеп зноў зайшоў Гаспадар, сабраў бульбу ў кашы і павёз у поле — садзіць.

— Не да твару мне з вамі ехаць! — сказала Бульбінка сяброўкам і саскочыла з воза.

Хацела навідавоку, пры дарозе ўмасціцца, каб усе любаваліся ёю, ды не разлічыла і ў кювет пакацілася.

Апамяталася Бульбінка толькі на дне кювета. Шчокі — падрапаны, нос — расквашаны, лоб — у сіняках. А наўкола — нікагусенькі. Толькі сухія бадыліны тапырацца.

I ад крыўды Бульбінка заплакала.

У тую хвіліну якраз Павітуха[[1]](#footnote-1) па дне кювета плялася, пачула плач, падпаўзла бліжэй і цікавіцца:

— А хто тут нюні распускае?

— Бульбінка! Упала з воза, калі на поле ехала.

— Авой! — паспачувала Павітуха і як прысуд вынесла: — Адсюль табе не выбрацца.

Бульбінка ўзмалілася:

— Мне б толькі на дарогу трапіць…

Павітуха гукнула:

— Жужаль-Жужаль! Бульбінка гіне!

Прыбег Жужаль. У балоневым дажджавіку. У чорных гумовіках. I адразу ўзяўся выкочваць Бульбінку на дарогу. Але як ні стараўся, нічога з гэтага не атрымалася.

I тут раскалоўся дол і на свет паказаўся Крот.

— Братва! — сказаў Крот — На дарозе растопчуць! Калі на тое пайшло, дык тут Бульбінку і пасадзіць трэба.

Выкапаў Крот ямку, укаціў туды Бульбінку, кінуў пару шуфляў зямлі наверх, утрамбаваў і прамовіў:

— Расці здаровенькая!

Бульбінка супакоілася. Вецер не сушыць, сонца не пячэ… I пусціла яна карані, націнне ўгору ўскінула. Ды раптам новая бяда навалілася. Пырнік у наступ пайшоў! Пікі навастрыў, вось-вось праб'е. Страшна зрабілася Бульбінцы, зноў заплакала. На гэты раз Перапёлка ўчула, прыбегла, занепакоілася:

— О-хо-хо! Табе адной не адолець.

I пачала пасабляць — Пырнік выдзіраць, дол вакол Бульбінкі скародзіць. Скончыла добрую справу і пабегла сваёю дарогаю.

Неўзабаве яшчэ адна бяда навалілася на Бульбінку — Жукі Каларадскія наляцелі і націнне ўзяліся нішчыць. Спалохалася Бульбінка не на жарты, яшчэ мацней заплакала.

Пачула Курапатка, ураз апынулася побач.

— Не адчайвайся! — сказала Курапатка. — Супакойся. Нешта прыдумаем! Курапатка паклікала сваіх дзетак, і яны ўсёй сямейкаю пачалі абіраць прагных жукоў. На развітанне сказалі:

— Расці здаровенькая!

I пабеглі займацца сваімі справамі.

Толькі цяпер Бульбінка зразумела: без сяброў загінула б! Яшчэ зразумела яна, што вялікую памылку зрабіла тады, калі саскочыла з воза. Дрэнна паводзіла сябе і там, у склепе. А за ўсё гэта і ў прыгоды такія трапіла.

Ёй захацелася стаць лепшай, вырасці добрай, сапраўднай Бульбай.

1. *Павітуха* — пустазелле сямейства павітухавых, сцябло якога абвіваецца вакол іншых раслін і высмоктвае з іх сокі. [↑](#footnote-ref-1)